[image: ]กรมการแพทย์ ห่วงหมอกควันข้ามพรมแดนกระทบสุขภาพประชาชนภาคใต้ตอนล่าง ย้ำดูแลกลุ่มเสี่ยง–คนทำงานกลางแจ้ง
กรมการแพทย์ โดยโรงพยาบาลนพรัตนราชธานี แนะประชาชนในพื้นที่ภาคใต้ตอนล่างติดตามคุณภาพอากาศอย่างใกล้ชิด รับมือหมอกควันจากไฟป่าข้ามพรมแดน ลดกิจกรรมกลางแจ้ง สวมหน้ากากป้องกันฝุ่น และจัดพื้นที่ปลอดฝุ่นภายในบ้าน พร้อมย้ำสถานประกอบการปรับรูปแบบงานและดูแลสุขภาพผู้ปฏิบัติงานกลางแจ้ง หากมีอาการแน่นหน้าอกหรือหายใจลำบาก ให้รีบพบแพทย์
นายแพทย์วีรวุฒิ อิ่มสำราญ อธิบดีกรมการแพทย์ กล่าวว่า นายพัฒนา พร้อมพัฒน์ รัฐมนตรีว่าการกระทรวงสาธารณสุข และนายแพทย์สมฤกษ์ จึงสมาน ปลัดกระทรวงสาธารณสุข มีความห่วงใยสุขภาพประชาชนในพื้นที่ภาคใต้ตอนล่างที่อาจได้รับผลกระทบจากสถานการณ์หมอกควันไฟป่าข้ามพรมแดน โดยเฉพาะเด็กเล็ก ผู้สูงอายุ หญิงตั้งครรภ์ ผู้มีโรคประจำตัว และผู้ที่ต้องทำงานกลางแจ้ง จากสถานการณ์ไฟป่าบนเกาะสุมาตราและกาลิมันตัน ประเทศอินโดนีเซีย ซึ่งศูนย์อุตุนิยมวิทยาเฉพาะทางอาเซียน (ASMC) ได้ประกาศเตือนภัยหมอกควันข้ามพรมแดนในภูมิภาคอาเซียนตอนใต้ระดับ 3 ซึ่งเป็นระดับสูงสุด จึงมอบให้กรมการแพทย์ให้ความรู้ที่ถูกต้องแก่ประชาชน ทั้งนี้ ขอแนะนำให้ประชาชนติดตามสถานการณ์และคำแนะนำจากหน่วยงานราชการอย่างต่อเนื่อง เพื่อปรับกิจกรรมและลดการสัมผัสฝุ่นอย่างเหมาะสม
นายแพทย์วีรวุฒิ กล่าวต่อว่า ฝุ่นละอองขนาดเล็ก PM2.5 สามารถเข้าสู่ทางเดินหายใจส่วนลึก ส่งผลกระทบต่อระบบทางเดินหายใจ หัวใจและหลอดเลือด โดยอาจทำให้เกิดอาการระคายเคืองตา แสบจมูก แสบคอ ไอ และหายใจไม่สะดวก รวมทั้งกระตุ้นให้ผู้ป่วยโรคหอบหืด โรคปอดอุดกั้นเรื้อรัง โรคหลอดเลือดหัวใจ และโรคภูมิแพ้มีอาการกำเริบ จึงขอให้กลุ่มเสี่ยงลดการสัมผัสฝุ่น ผู้มีโรคประจำตัวควรใช้ยาตามแผนการรักษาของแพทย์ เตรียมยาประจำตัวให้พร้อม และสังเกตอาการผิดปกติอย่างใกล้ชิด
นายแพทย์ปิยวัฒน์ เลาวหุตานนท์ ผู้อำนวยการโรงพยาบาลนพรัตนราชธานี  เปิดเผยว่า ประชาชนควรตรวจสอบค่าฝุ่น PM2.5 และดัชนีคุณภาพอากาศผ่านแอปพลิเคชัน Air4Thai หรือช่องทางของกรมควบคุมมลพิษก่อนออกจากบ้าน หากคุณภาพอากาศอยู่ในระดับสีส้มหรือสีแดง ควรลดหรือหลีกเลี่ยงกิจกรรมกลางแจ้ง โดยเฉพาะการออกกำลังกายและกิจกรรมที่ใช้แรงมาก หากจำเป็นต้องออกนอกอาคาร ควรสวมหน้ากาก N95 หรือหน้ากากที่มีมาตรฐานเทียบเท่าให้กระชับแนบชิดใบหน้า สำหรับภายในบ้านควรปิดประตูหน้าต่างในช่วงที่ฝุ่นสูง จัดห้องหรือพื้นที่ปลอดฝุ่น ใช้เครื่องฟอกอากาศที่เหมาะสมกับขนาดห้อง และลดแหล่งกำเนิดฝุ่น เช่น การสูบบุหรี่และการจุดธูป
สำหรับผู้ทำงานกลางแจ้ง เช่น ตำรวจจราจร บุคลากรทางการเกษตร พนักงานกวาดถนน และไรเดอร์ส่งสินค้า มีโอกาสสัมผัสฝุ่นต่อเนื่องตลอดเวลาปฏิบัติงาน นายจ้างและสถานประกอบการควรประเมินความเสี่ยงจากคุณภาพอากาศ ปรับงานให้อยู่ภายในอาคารเท่าที่ทำได้ ลดระยะเวลาทำงานกลางแจ้งหรือสลับช่วงเวลาปฏิบัติงาน พร้อมจัดพื้นที่พักที่มีอากาศสะอาด จัดหาหน้ากาก N95 อย่างเพียงพอ และแนะนำวิธีสวมใส่อย่างถูกต้อง หากผู้ปฏิบัติงานมีอาการผิดปกติ ควรให้หยุดงานและออกจากบริเวณที่มีฝุ่นสูง หากมีอาการแน่นหน้าอก หายใจลำบาก หรืออาการรุนแรง ให้รีบพบแพทย์ทันที
ทั้งนี้ ประชาชนสามารถสอบถามเพิ่มเติมได้ที่ กลุ่มศูนย์การแพทย์เฉพาะทางด้านอาชีวเวชศาสตร์และเวชศาสตร์สิ่งแวดล้อม โรงพยาบาลนพรัตนราชธานี โทร. 02-548-1000 ต่อ 5708
#กรมการแพทย์ #กระทรวงสาธารณสุข #โรงพยาบาลนพรัตนราชธานี  #หมอกควัน  #ทำดีที่สุดเพื่อทุกชีวิตประชาชน      

